**ОЙУУНУСКАЙ ТИЛЛИБИТ ЫРЫАТА**

 *Тэрэкэ Куонаанап*

Түбүктээх күннэрим түҥнэстэн түhэннэр
Түүнүктээх түрмэҕэ түүрүллэн сытабын,
Түүннэри-күннэри түрмэhит түөкүттэр
Түбүлээн эрэллэр, түөстэрбин симэллэр.

Хаарыаннаах күннэрим хараара өһөннөр,
Хараҥа хаппардаах хаайыыга симиллэн
Хандалы кэтэммин харалла сытабын,
Халлааннаах таҥара, хайаатыҥ эн миигин?

Буруйдаах буолуом диэн бугуйар санаа суох
Аньыыны оҥорбут алҕаһым биллибэт, .
Былааhы хараардар былаан да мэлигир,
Дьон дьолун туһугар дьулуурум баар этэ.

Көҥүлү-сырдыгы күөттээччи буолбутум,
Баттаммыт аймаҕы маанылаан туойбутум,

Баар күүспүн, талааммын бар дьоммор биэрбитим,
Бассабыык баартыйа байыаhа буолбутум.

Сахабыт дойдутун сарсыҥҥы кэскилин
Сардаҥа уотунан сандаарда тыктаран,

Сааhылаан-саамылаан эппитим-тыыммытым,
Сахалыы суруйан субуйан испитим.

Олоҥхо тойугун уот батас тылларын

Олус да таптааммын умсаахтыы оонньуурум,
Олохпут дьалхаанын очурдаах ыырыгар
Умнуллан хаалыа диэн олустук ыалдьарым.

Хаанынан халыйар хабараан үйэбит
Хардыылаан иhэрин хайа ким сэрэйэн
Хааччахтаан тохтотуон, харгыстаан хаалларыан
Ханнык күүс хаахайдаан хам тутуон билбэтим.

Алгыстаах күннэрим алааспар хааллылар
Алыптаах түүннэрим түүл буолан састылар.
Түүлбүнээн иккиэйэх ааспыты саныыбыт,
Түлүрбэх кэриэтэ түүннэри барыыбыт.

Ахтыбыт-санаабыт аймах хаан дьоннорум
Аттыбар кэлэллэр, айхаллаан ылаллар.
Үлүскэн үөрүүттэн үрдээммин, үөрэммин
Уруу-хаан дьоннорбун ууруубун-сыллыыбын ...

Оо, оттон бу тугуй? Ороммор сытабын,
Оронон турабын, ол түүлү умнабын.

Түүн эбит. Түүл эбит. Тимир аан аhыллар,
Тимирдии туттубут хонбуойбут хаһыытыыр:

«Былатыан Силэпсиэп! Кэл, таҕыс, доппуруос».
Хандалы сыабынан халыргыы тыаһааммын
Хайыамый, тахсабын, хонбуойдуун барсабын,
Дьулааннаах чуулааҥҥа чоп гынан хаалабын.

Доппуруос салҕанар, боппуруос бараммат,
Донуосчут дуоhуйар, буруйдаах буорайар,
Эн «ээххин» ылаары этэр тыл элэйэр,

Эт киhи иэдэйэр, сыа киhи сылайар.

Охсорго-тэбэргэ уон араас ньымалар

Ол түүҥҥү кистэлэҥ, кэпсэммэт, кэр-дьэбэр.
Көстүбэт сирдэргин көҕөрдөр албастар,
Күүстэрин көрдөрөн күннүүллэр палачтар.

Уҥара-уҥара олордон- туруоран
Охсоллор-тэбэллэр ол улуу күтүрдэр,
Эрэйдээн-эрэйдээн эппиэти ылбаттар,
Эмиэ дьэ кэнэйдээн киэптииллэр.

Хайыта тыытарга хахайдыы бэлэмнэр,
Хаайыылаах сордооҕу ханна дьэ тиэрдэллэр?
Хааннара хамсаабат хампы да тэпсэргэ,
Халаатаан ылаллар хара суор кэриэтэ.

Хаһааҥҥа диэритин хараҥа күлүктэр
Күөмчүлүүр күүстэрэ күдэҥҥэ көтүөҕэй,
Күммүтүн көрөммүт көҥүлгэ тахсабыт,
Кылбаарар кырдьыкпыт кыайыытын билэбит?

Күннэрим хараарда, күүс-сэниэ баранна,
Охсортон-тэбэртэн уолуйбат да буоллум,
Ыарыыны умуннум, ынчыгы тумуннум,
Ырайга тахсарга ыраахтан сананным.

Соhуллан хаалбыппын соһоннор илтилэр,
Өлбүппүн-тыыннаахпын өйдөөбөт курдуктар,
Хотторбут курдуктук хоҥкуйан турдулар,
Дьоҕойон саныыбын: дьоннор дуу кинилэр?

Мин өйбөр охсуллан элэҥнээн ааhаллар,
Хаарыаннаах дьоннорум олус да ахталлар -
Бу туллук кыргыттар - чуопчаарар чыычаахтар,
Өрүүтүн мин таптыыр Өкүүчэ доҕорум.

Көрсүөхпүт дуу аны күннээх сир үрдүгэр,
Күөх хонуу, Сайсары күндэлэс күөнүгэр,

Күн ойон тахсарын, күөрэгэй көтөрүн,
Истиэхпит дуу аны иэйиилээх ырыатын?

Доҕоруом, эн, Максим, тыыннааххын-өлбүккүн
Тыал кэлэн кэпсээбэт, сипсийбэт, сэрэппэт,
«Хаайбыттар» диэн истээт хараастан да биэртим,
Хаарыаннаах баҕабыт, дьулуурбут биир этэ.

Ханна да буолларгын хаампыт эн суолларгын
Хам оһон хаалыа диэн хаһан да эппэппин,

Эн суолуҥ - мин суолум, эн өлүүҥ - мин өлүүм,
Оннук да буолла дии олохпут, дьылҕабыт.

Үлэhит былааhын үрдэтэ тутаммыт
Бассабыык баартыйа баҕатын толорон
Банаардаах суолунан бараахтаан испиппит,
Манныкка тиийээри бастакы испиппиэт?!

Айар тыл абыгар аалларбыт, ылларбыт
Хомоҕой хоһоонноох, кэрэмэс кэпсээннээх

Сирдээҕи ырайым сибэтиэй дьоннорун
Сэрэнэн саныыбын, аймана ахтабын.

Эдэрдэр, эhиги этэҥҥэ хаалларгыт

Эппэтэх иэйиибин эhиги иэйиэххит,

Былаҕай былдьаабыт Былатыан убайгыт
Быстыбыт дьылҕатын быыс булан салгыаххыт.

Сибэтиэй дьоннорум, сэрэнэн сылдьаарыҥ,
Сир ахсын сиир-аhыыр сиргидэх элбээтэ,
Сиик-туман көтүөҕэ, син кэммит кэлиэҕэ,
Кыдьыкпыт ааһыаҕа, кырдьыкпыт кылбайыа.

Ийэкэм Дьэбдьэкиэй, эн уолуҥ дьылҕатын
Тоҥ буоруҥ анныгар билбэккэ сыттаҕыҥ,
Чэ, баҕар сотору ол дойду дьыбарын
Туманын быыhыгар эйигин көрсүөм дуо?

Чыпчылҕан түгэнэ орто аан дойдуга
Олорон ааспытым мээнэҕэ хаалбата,
Буруйа суох бэйэм бохсуллан ылбытым

Ол буолуо дьэ арай аhыыта-абата.

Алҕас дуу, бу тугуй, түүлүм дуу, илэ дуу?
Алааhым көһүннэ, ийэкэм бу турар.

Утары хаамабын эйигин уруйдуу,

Уунабын илиибин эйигин кууһуохтуу.

Суох! Сүттэ эмискэ соhуччу ол көстүү
Нохтолоох сүрэхпин, дууhабын долгутан,
Уhуктан хаалабын, уһуутаан ылабын
Очурдаах олоҕум уустугун сыымайдаан,

Тулабын көрөбүн, туймааран ылабын,
Эмиэ биир copдooҕy бу ханна соhоллор?
Ынчыктаан ылабын, ыгылла тыынабын,
Ытыахча буолабын, сайыhа саныыбын.

«Хоҥоруум туртайан, хоруобум хончойон»
Мин өлүөм диэбитим, мин өһүөм диэбитим,
Норуотум туһугар туппутум-айбытым
Тумултан туруорда, ньуурдарбын тупсарда.

Мин ырыам ылланна, мин аатым ааттанна,

"Кэрэкэ" тылларым кэхтэри билбэккэ

Кинигэ буоланнар кэккэлээн тураллар,

Кэрэни, сырдыгы киэҥ дуолга ыһаллар.

Аныгы көлүөнэ алгыhын ыламмын
Алааспар хаамабын, сыhыыбар сылдьабын,
Алыптаах олоҥхом аар-саарга аатырда,
Араас уон омуктуун сатараан саҥарда.

Болуоссат баhыгар бу кэлэн турабын,
Бокулуон биэрэбин, дорообо тутабын.

Бар дьоммун кытары баар буолуо өрүүтүн
Махталлаах норуоппар көстүөҕүм күнүс, түүн.

Өндөл күөх халлааҥҥа өксөкү буоламмын
Үөhэнэн көтөбүн, үөрэбин-көтөбүн,

Үс саха төpүөҕүн үөрүүлээх күнүгэр
Өрүүтүн өлбөттүү үйэни өтөбүн.

//Чолбон.-2013.-№10.-С.80-82